33. schôdza NR SR - 10.deň - B. popoludní
Dátum: 2025-04-09
Poslanec: Vančo, Branislav (PS)
Druh vystúpenia: Vystúpenie v rozprave

152. Ďakujem za slovo, pán predsedajúci. Keďže som posledný v písomnej rozprave, tak sa budem sústrediť viac na možno nejakú sumarizáciu toho, čo tu zaznelo. Zaznelo tu množstvo argumentov, prečo by mala byť zrušená transakčná daň, rozprávali sme o tom, akým spôsobom má vplyv táto hlúpa Ficova transakčná daň na aj finančnú kondíciu samospráv. Predložili sme prostredníctvom poslanca Trubana pozmeňujúci návrh, aby bola táto hlúpa Ficova transakčná daň zrušená a je to jednoduché. Samosprávy, samozrejme, majú svoje podniky, majú firmy, ktoré musia platiť transakčnú daň napriek sľubom ministra financií, že samospráv sa to nedotkne, tak to nie je pravda. Vláda sa snaží riešiť naoko problémy samospráv, finančné problémy samospráv, zákonom, ktorý rieši preddavky, ale to nebude stačiť. Preto sme aj predložili tento zákon, alebo teda pozmeňujúci návrh k tomuto zákonu, ktorý má túto hlúpu Ficovu transakčnú daň zrušiť. A vyzerá to tak, že táto rozprava, ktorú tu ťaháme už od minulého týždňa a dnes celé poobedie, poslanci a poslankyne Progresívneho Slovenska, má svoj efekt a vidno, že v koalícii je viacero poslancov a možno aj klubov poslaneckých, ktoré počúvajú tie argumenty, ktoré sme tu predložili. Bohužiaľ, videli sme aj príspevky poslancov za stranu SMER alebo ministra zdravotníctva, ktorý tu poobede bol, ako sa veci nedajú. Ako sa nedá, ako nevedia, ako nemajú a hlavne nemajú záujem. Je množstvo, množstvo spôsobov, ako šetriť na štáte, na výdavkoch štátu namiesto toho, aby vláda zaviedla ďalšiu zbytočnú hlúpu daň, pri ktorej ani netuší, aké to bude mať dôsledky. My sme sa to snažili v tejto rozprave ukázať, akým spôsobom to bude mať vplyv aj na samosprávy, aj na všetkých podnikateľov a, samozrejme, aj na všetkých ľudí, pretože, samozrejme, firmy a podnikatelia peniaze nevyrobia, ani si ich nevytlačia, aby ich odviedli štátu. Musia ich vybrať v podobe zvýšených cien od svojich zákazníkov, teda od všetkých ľudí žijúcich na Slovensku. Ako hovoril aj môj predrečník, poslanec Dubéci, sú také tričká, ja som si aj vyrobil, ja som si vyrobil názornú ukážku, ako vyzerá mentalita SMER-u. Nevieme, nemáme, nedá sa, nezáujem. To je presne prístup k riešeniu všetkých problémov. Prehodia to na ľudí a oni si schvália doživotné renty, dvojnásobné platy, luxusné tryskáče, luxusné autá, energopomoc nemajú záujem riešiť adresne, alebo nemali, teraz sa niečo síce deje, ale po roku a pol, čo sú vo vláde. Pritom pred voľbami hovorili o tom, že budú lacnejšie potraviny, že všetko bude lacnejšie, oni to vedia, oni to vedia urobiť, lebo oni sú skúsení, oni tu boli 14 rokov a vedia, ako vládnuť. Teraz sa ukazuje, že absolútne nevedia, ako vládnuť. Nevedia zabezpečiť, aby boli ceny nižšie a, naopak, vďaka tomu, že nechcú šetriť na sebe, naopak, ešte viac rozhadzujú na veci, ktoré nebolo nutné riešiť v ťažkých časoch, v ťažkých časoch, kedy mali konsolidovať. Ale v skutočnosti oni nekonsolidovali a nekonsolidujú. Jediný, kto musí konsolidovať, sú ľudia a rodiny. Tie musia znižovať svoje rozpočty. Naopak, pokiaľ ide o vládu, oni si rozpočty navyšovali. Nehľadali peniaze v predraženom IT alebo verejných zákazkách, lebo to je strašne veľa roboty, a to sa im nechce. Radšej hodili celú zodpovednosť za konsolidáciu na ľudí, vrátane tejto hlúpej Ficovej transakčnej dane. Ako hovorím, tieto naše argumenty zaberajú a to je čiastočne dobrá správa. Uvidíme, ako to dopadne, či pán predseda SNS, pán Danko, bude držať slovo, ale bolo vidno počas rozpravy, keďže tu musel sedieť a predsedať, že tie argumenty na neho zaberajú. Možno zaberajú aj na ďalších poslancov a poslankyne. Videli sme tu vystúpenia, kolega poslanec Hazucha, ktorý povedal, už najskôr minulý týždeň ešte sa snažil obhajovať transakčnú daň s tým, že to ešte, že to nie je vlastne až také zásadné, že sú to nejaké drobné a dnes povedal, že to nebude obhajovať. No, myslím, že to bolo rozumné rozhodnutie, pretože obhajovať neobhájiteľné, pán kolega, môžete si dať faktickú kľudne, obhajovať neobhájiteľné je veľmi ťažké. A dnes vidno, že naozaj táto hlúpa Ficova transakčná daň je neobhájiteľná a musí byť bezodkladne, bezodkladne zrušená, tak ako navrhuje Progresívne Slovensko.